钦定古今图书集成/理学汇编/文学典/第087卷 > 王恽
## 钦定古今图书集成/理学汇编/文学典/第087卷 > 王恽

按《元史》本传：“恽字仲谋，卫州汲县人。曾祖经，祖字，仕
金，官敦武校尉。父天铎，金正大初，以律学中首选，仕
至户部主事。恽有材干，操履端方，好学善属文，与东
鲁王博文、渤海王旭齐名。史天泽将兵攻宋，过卫，一
见接以宾礼。中统元年，左丞姚枢宣抚东平，辟为详
议官。时省部初建，令诸路各上儒吏之能理财者一
人。”恽以选至京师，上书论时政，与渤海周正并擢为
中书省详定官。二年春，转翰林修撰、同知制诰，兼国
史院编修官，寻兼中书省左右司都事。治钱谷，擢材
能，议典礼，考制度，咸究所长，同僚服之。至元五年，建
御史台，首拜监察御史，知无不言，论例凡百五十馀
章。时都水刘晸交结权势，任用颇专，陷没官粮四十
馀万石。恽劾之，暴其奸利，权贵侧目。又言：“晸监修太
庙毕功，特转官赐赏。今才数年，梁柱摧朽，事涉不敬，
宜论如法。”晸竟以忧卒。秩满，陈天祐、雷膺交荐于朝，
九年，授承直郎、平阳路总管府判官。初，绛之太平县
有陈氏者，杀其兄，行赂缓狱，蔓引逮系者三百馀人，
至五年不决。朝廷委鞫之，一讯即得其实，乃尽出所
逮系者。时绛久旱，一夕大雨。十三年，奉命试儒人于
河南。十四年，除翰林待制，拜朝列大夫、河南北道提
刑按察副使，寻改置诸道。制下，迁燕南河北道，按部
诸郡赃吏，多所罢黜。十八年，拜中议大夫，行御史台
治书侍御史，不赴。裕宗在东宫，恽进《承华事略》，其目
曰《广孝》《立爱》《端本》《进学》《择术》《谨习》《听政》《达聪》《抚军》《崇
儒》《亲贤》《去邪》《纳诲》《几谏》《从谏》《推恩》《尚俭》《戒逸》《知贤》《审
官》，凡二十篇。裕宗览之，至汉成帝不绝驰道，唐肃宗
改服绛纱为朱明服。心甚喜，曰：“我若遇是礼，亦当如
是。”又至邢峙，止齐太子食邪蒿，顾侍臣曰：“一菜之名，
遽能邪人耶？”詹事丞孔九思从旁对曰：“正臣防微，理
固当然。”太子善其说，赐酒慰喻之，令诸皇孙传观，称
其书弘益居多。十九年春，改山东东西道提刑按察
副使。在官一年，以疾还卫。二十二年春，以左司郎中
召。时右丞卢世荣以聚敛进用，屡趣之不赴。或问其
故，恽曰：“力小任大，剥众利己，未闻能全者。远之尚恐
见浼，况可近乎！”既而果败，众服其识。二十六年，授少
中大夫、福建闽海道提刑按察使，黜官吏贪污不法
者凡数十人，察系囚之冤滞者，决而遣之。戒戍兵无
得寓民家，而创营屋以居之。每谓为治之本在于得
人，乃进言于朝曰：“福建所辖郡县五十馀，连山距海，
实为边徼重地，而民情轻诡。由平定以来，官吏贪残，
故山寇往往啸聚，愚民因而蚁附，剽掠村落，官兵致
讨，复蹂践之甚，非朝廷一视同仁之意也。今虽不能
一一择任守令，而行省官僚如平章左丞尚缺，宜特
选清望素著、简在帝心、文足以抚绥黎庶、武足以折
冲外侮者，使镇静之，庶几治安可期矣。”时行省讨剧
贼，锺明亮无功，恽复条陈利害曰：“福建归附之民，户
几百万，黄华一变，十去四五。今剧贼猖獗，又酷于华，
其可以寻常草窃视之？况其地有溪山之险，东击西
走，出没难测。招之不降，攻之不克。宜选精兵，申明号
令，专命重臣节制，以计讨之。使彼势穷力竭，庶可取也。”二十八年召至京师。二十九年春，见帝于柳林行
宫，遂上《万言书》，极陈时政。授翰林学士、嘉议大夫。成
宗即位，献《守成事鉴》一十五篇，所论悉本诸经旨。元
贞元年，加通议大夫、知制诰、同修国史。奉旨纂修《世
祖实录》，因集《圣训》六卷上之。大德元年，进中奉大夫。
二年，赐钞万贯。乞致仕，不许。五年，再上章求退，遂授
其子公孺为卫州推官，以便养，仍官其孙笴秘书郎。
大德八年六月卒，赠翰林学士承旨、资善大夫，追封
太原郡公，谥“文定。”其著述有《相鉴》五十卷，《汲郡志》十
五卷，《承华事略》《中堂事记》《乌台笔补》《玉堂嘉话》并杂
著诗文，合为一百卷。